《寄题洪州潘延之家园清逸楼》
宋代·郭祥正

南昌城中潘令宅，清逸楼高二千赤。斜飞四角河汉躔，密排万千鸳鸯碧。

楼中至乐无人知，扫尽寰区别名迹。霜华吹月雁横空，湖水浸天秋一色。

橹声断，渔歌起，西山却在芦花里。行客纷纷嗟白头，缨尘不解沧浪洗。

爱君年少先拂衣，古人归去无今时。上有明明垂衣之尧舜，下有错落戴主之皋夔。

湟中不用一箫取，缭绕驿道通犍为。更看牧马天山草，澡心雪耻幽燕儿。

朝廷大业昔未有，志士独往吾何讥。陶彭泽，阮步兵，回首晋道方飘零。

丝桐欲弹悲思盈，岂如潘令逢升平。倚栏一醉弦索鸣，红绡燃蜜烂华星，玉人舞彻东方明。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。